Vermoorde man se lyk in Pretoria-woonbuurt gevindArgieffoto: SAPD/Facebook Die polisie ondersoek ŉ saak van moord nadat die liggaam van ŉ man Woensdag in Pretoria-Wes gevind is. Konst. Tumisang Moloto, polisiewoordvoerder, het gesê die polisie is omstreeks 06:00 na die toneel op die hoek van Zeiler- en Frederickstraat ontbied, waar hulle die slagoffer op die grond aangetref het. “Hy het kopbeserings gehad. Daar was geen sigbare bloed op die toneel nie, wat die vermoede skep dat die slagoffer op ŉ ander plek vermoor is,” het Moloto gesê. Die man is deur sy vriende geïdentifiseer as ŉ Zimbabwiese burger. Sy naam word weerhou totdat sy naasbestaandes in kennis gestel is. Die Pretoria-Wes-polisie versoek enigiemand met inligting oor die voorval om dit by hulle aan te meld.